b'\n_START_ARTICLE_\nPasja ru\xc5\xbea\n_START_SECTION_\nOpis biljke\n_START_PARAGRAPH_\nIzraste u 2 do 3 metra razgranjeni i prema dolje obraslim bodljikama grm. Tanke se grane savijaju u luku, a listovi su naizmjeni\xc4\x8dni i neparno perasti, sastavljeni od 5-7 jajastih, o\xc5\xa1tro nazubljenih listi\xc4\x87a. Cvate od svibnja do srpnja, u ni\xc5\xbeim predjelima cvate obi\xc4\x8dno u prolje\xc4\x87e, u vi\xc5\xa1im kasnije. Cvjetovi se sastoje od 5 latica ru\xc5\xbei\xc4\x8dastobijele boje ugodnog mirisa. Plodovi (\xc5\xa1ipak) su oko 1,5 cm jajasti i crvene ili crvenonaran\xc4\x8daste boje, slatko-kiseli s velikim brojem tvrdih i uglastih dla\xc4\x8dicama obraslih plodi\xc4\x87a koji se pogre\xc5\xa1no nazvaju sjemenkama, a dozrijevaju ve\xc4\x87im dijelom od sredine rujna.\n_START_SECTION_\nRasprostranjenost\n_START_PARAGRAPH_\nRaste po sun\xc4\x8danim rubovima \xc5\xa1uma, po \xc5\xbeivicama, na pa\xc5\xa1njacima nizinskog i brdskog podru\xc4\x8dja, me\xc4\x91u grmljem, uz ograde. Uspijeva i na kamenjarima, ali je u tom slu\xc4\x8daju plod biljke znatno manji. Rasprostranjena je po cijeloj Europi i dijelu Azije gdje vlada umjerena klima.\n_START_SECTION_\nLjekoviti dijelovi biljke\n_START_PARAGRAPH_\nLatice cvijeta pasje ru\xc5\xbee sabiru se u vrijeme cvatnje i dodaju jelima ili ukuhavaju sa \xc5\xa1e\xc4\x87erom. Od izraslina koje se katkad pojavljuju na granama izazvane ubodom \xc5\xa1ipkove ose \xc5\xa1i\xc5\xa1karice priprema se tinktura, a mladi listovi (koji su vrijedan izvor vitamina C) slu\xc5\xbee za pripremu \xc4\x8dajeva._NEWLINE_Ovisno o stani\xc5\xa1tu, ve\xc4\x87 se od kolovoza sabiru mesnati plodovi pasje ru\xc5\xbee prije nego potpuno sazriju, potamne i omek\xc5\xa1aju, a najvi\xc5\xa1e vitamina C ima u zrelom \xc5\xa1ipku koji jo\xc5\xa1 nije omek\xc5\xa1ao i po\xc4\x8deo gubiti boju, a uz zeleno usplo\xc4\x91e oraha predstavlja najbogatiji prirodni izvor tog vitamina.Sadr\xc5\xbeaj vitamina  C  kre\xc4\x87e se od 350  do \xc4\x8dak 2000 mg%,dok je sadr\xc5\xbeaj  karotina  izme\xc4\x91u  5 i 8 mg%. Slu\xc5\xbebena uporaba razlikuje plodove bez sjemena i sjemenke, a sami tvrdi plodi\xc4\x87i (sjemenke) mogu se rabiti kao za\xc4\x8din ili tako\xc4\x91er \xc4\x8daj vrlo ugodna mirisa. Plodovi se iskori\xc5\xa1tavaju za jelo, dodaju u salate, juhe, kompote, te se pripremaju \xc4\x8dajevi, marmelade, pekmezi, \xc5\xa1ipkovo vino, \xc5\xa1ipkov liker.\n_START_SECTION_\nSastav plodova\n_START_PARAGRAPH_\n- pektin \xe2\x80\x93 3,5\xe2\x80\x9414\xc2\xa0%;_NEWLINE_\xe2\x80\x93 \xc5\xa1e\xc4\x87er \xe2\x80\x93 24\xc2\xa0% (18\xc2\xa0% invertni);_NEWLINE_\xe2\x80\x93 soli kalija \xe2\x80\x93 23 mg;_NEWLINE_\xe2\x80\x93 magnezij\xe2\x80\x93 8 mg;_NEWLINE_\xe2\x80\x93 molibden \xe2\x80\x93 9000 mkg;_NEWLINE_\xe2\x80\x93 mangan \xe2\x80\x93 54 mg;_NEWLINE_\xe2\x80\x93 fosfor \xe2\x80\x93 8 mg;_NEWLINE_\xe2\x80\x93 natrij \xe2\x80\x93 5 mg;_NEWLINE_\xe2\x80\x93 \xc5\xbeeljezo \xe2\x80\x93 11 mg;_NEWLINE_\xe2\x80\x93 kalcij \xe2\x80\x93 26 mg;_NEWLINE_\xe2\x80\x93 flavonoidi \xe2\x80\x93 2\xe2\x80\x934\xc2\xa0%;_NEWLINE_\xe2\x80\x93 tanini \xe2\x80\x93 4,5\xc2\xa0%;_NEWLINE_\xe2\x80\x93 vitamin E \xe2\x80\x93 3,8 mg;_NEWLINE_\xe2\x80\x93 vitamin A \xe2\x80\x93 815 mkg;_NEWLINE_\xe2\x80\x93 vitamin B2 \xe2\x80\x93 0,3 mg;_NEWLINE_\xe2\x80\x93 karotin \xe2\x80\x93 4,9 mg;_NEWLINE_\xe2\x80\x93 askorbinska kiselina \xe2\x80\x93 1200\xe2\x80\x931500 mg._NEWLINE_Po drugom izvoru sastav je  slijede\xc4\x87i: 8,9\xc2\xa0% \xc5\xa1e\xc4\x87era,pektina 2,74\xc2\xa0% ,pentozana 2,18\xc2\xa0%,taninskih i obojenih tvari 3,58\xc2\xa0%.Vitamin C varira od 500 - 1077 mg.\n_START_SECTION_\nPo\xc5\xa1tanska marka\n_START_PARAGRAPH_\nHrvatska po\xc5\xa1ta je 5. lipnja 2004. godine u sklopu prigodnih po\xc5\xa1tanskih maraka posve\xc4\x87enih hrvatskoj flori,  povodom Svjetskog dana za\xc5\xa1tite okoli\xc5\xa1a u promet stavila niz od tri marke posve\xc4\x87ene ljekovitom bilju. Nominalne vrijednosti maraka niza su 2,30, 2,80 i 3,50 kuna, a prikazuju pasju ru\xc5\xbeu, mirisnu ljubicu i paprenu metvicu.\n_START_SECTION_\nDodatna literatura\n_START_PARAGRAPH_\nWilfort,R. Ljekovito bilje i njegova upotreba,Zagreb 1974._NEWLINE_Konstantinov,J. \xc5\xa0ipovnik.Ot 100 bolezni,Moskva 2016.'